Broj: 711-I-1363-P-39/23-05-21

Zagreb, 10. svibnja 2023.

**ŽELIMIR BOSNIĆ**

**ravnatelj Zdravstvene ustanove Ljekarna Blato**

**do 12. svibnja 2022.**

**Predmet: ŽELIMIR BOSNIĆ,**

 **ravnatelj Zdravstvene ustanove Ljekarna Blato****do 12. svibnja 2022.**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 10. svibnja 2023. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 03. veljače 2023. na temelju neanonimne prijave otvorilo predmet protiv Želimira Bosnića, ravnatelja Zdravstvene ustanove Ljekarna Blato do 12. svibnja 2022., koji se vodi pod brojem Pp-39/23. U prijavi se navodi da je imenovani uz obnašanje dužnosti ravnateljice Ljekarne Blato, čiji je osnivač Dubrovačko-neretvanska županija ujedno i predsjednik Općinskog vijeća Općine Blato.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona.

Uvidom u podatke sudskog registra Trgovačkog suda u Dubrovniku, utvrđeno je da je Dubrovačko-neretvanska županija jedini osnivač Zdravstvene ustanove Ljekarna Blato Ljekarna Blato te da je te da je Želimir Bosnić imenovan ravnateljem te ustanove Odlukom Upravnog vijeća od 09. listopada 2012. s mandatom od 02. studenog 2012.

Povjerenstvo je u svrhu utvrđivanja činjenica u postupku iz svoje nadležnosti dopisom Broj: 711-I-816-Pp-39/23-02-21 od 20. travnja 2023. zatražilo od Općine Blato očitovanje tko su predsjednik, potpredsjednik i članovi Općinskog vijeća Općine Blato.

Općina Blato odgovorila je dopisom od 05. svibnja 2023. u kojem se navodi da je predsjednik Općinskog vijeća općine Blato Želimir Bosnić.

Uvidom u Registar dužnosnika koje vodi Povjerenstvo, utvrđeno je da je Želimir Bosnić obnašao dužnost ravnatelja Ljekarne Blato u razdoblju od 25.12.2021 (stupanja na snagu ZSSI-a kojim je proširen krug obveznika zakona) do 12.5.2022.

Dana 17. svibnja 2022. godine Upravn vijeće Općine Blato dostavilo je Povjerenstvu za odlučivanje o sukobu ineteresa obavijest o razrješenju Želimira Bosnića, mr.pharm., ravnatelja Zdravstvene ustanove Ljekarne Blato u kojoj se navodi da je Želimir Bosnić, na šestoj sjednici Upravnog vijeća održanoj dana 12. svibnja 2022. godine pozivajući se na članak 17. ZSSI-a prema kojem nije u mogućnosti istovremeno obnašati dužnost ravnatelja Ljekarne Blato i predsjednika Općinskog vijeća Općine Blato, u skladu s člankom 32. Statuta Zdravstvene ustanove Ljekarna Blato Ljekarne Blato, podnio zahtjev za razrješenjem dužnosti ravnatelja te je Upravno vijeće temeljem podnesenog zahtjeva donijelo odluku o njegovu razrješenju sa mjesta ravnatelja i odluku o imenovanju Marice Padovan na mjesto vršiteljice dužnosti ravnatelja Zdravstvene ustanove Ljekarne Blato.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Člankom 88. stavkom 2. Zakona o zdravstvenoj zaštiti („Narodne novine“, broj 100/18., 125/19. i 147/20) propisano je da je Upravno vijeće zdravstvene ustanove čiji je osnivač Republika Hrvatska, jedinica područne (regionalne) samouprave odnosno Grad Zagreb te jedinica lokalne samouprave dužno razriješiti ravnatelja i prije isteka mandata na koji je izabran ako između ostalog ravnatelj to osobno zahtijeva.

U odnosu na obnašanje dužnosti člana predstavničkog tijela jedinice lokalne i područne (regionalne) samouprave istodobno s obnašanjem dužnosti ravnatelja zdravstvene ustanove, ukazuje se da član predstavničkog tijela nije obveznik u smislu odredbi ZSSI-a, međutim, imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave kao i da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI-a.

 Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

U ovome slučaju odredbama Zakona o zdravstvenoj zaštiti kojom je propisano da opću bolnicu osniva jedinica područne (regionalne) samouprave te su propisane ovlasti kao i način imenovanja te razrješenja ravnatelja zdravstvene ustanove nije propisano da bi ravnatelj ljekarne, koji je obveznik u smislu odredbi ZSSI-a, istodobno mogao biti član predstavničkog tijela jedinice lokalne samouprave te je u tom smislu Želimiru Bosniću Povjerenstvo dalo mišljenje M-72/22 s uputom da  **se** sukladno članku 8. stavku 1. ZSSI/21-a razriješi okolnosti koje predstavljaju povredu ZSSI-a.

Povjerenstvo je u proteklom razdoblju u više slučajeva osobama koje su obavljale funkcije u trenutku stupanja ZSSI-a na snagu, a kojima je naknadno prestao mandat na istoj funkciji, na njihov zahtjev dalo mišljenje da nisu dužni podnijeti imovinsku karticu smatrajući da su prestankom obnašanja dužnosti, na temelju podnesene ostavke ili na drugi način, u primjerenom roku nakon njegova stupanja na snagu u smislu članka 8. stavka 1. ZSSI-a razriješili okolnost temeljem koje bi bili smatrani obveznicima ZSSI-a.

Pritom je Povjerenstvo uzelo u obzir da ove osobe u trenutku prihvaćanja imenovanja na predmetne dužnosti nisu obvezivale obveze i ograničenja propisane odredbama prethodnog Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), niti su tada mogle znati i očekivati da će postati obveznicima ZSSI-a.

Imajući u vidu potrebu da se prema svim osobama u istovjetnim situacijama ZSSI-a treba primijeniti na isti način, neovisno što nisu osobno ukazali Povjerenstvu na činjenicu prestanka njihova mandata i što nisu zatražili mišljenje o svom statusu, Povjerenstvo je izvršilo provjeru kroz Registar obveznika i utvrdilo kojim je osobama prema podacima koji su bili dostavljeni u međuvremenu prestao mandat zaključno s danom 30. rujna 2022. te je zauzelo stav da se na ove osobe neće primjenjivati odredbe ZSSI-a.

Stoga, a budući da je Želimir Bosnić imenovan Odlukom od 09. listopada 2012. s mandatom od 02. studenog 2012. ravnateljem ustanove Ljekarna Blato, kao i da je opozvan Odlukom od 12. svibnja 2022. s istim danom, iako upis navedene činjenice još uvijek nije proveden u sudskom registru, Povjerenstvo ističe kako protiv Želimira Bosnića nije utvrdilo pretpostavke za vođenje postupka pred Povjerenstvom.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Želimir Bosnić, osobnom dostavom
2. Podnositelju na znanje
3. Objava na internetskoj stranici Povjerenstva
4. Pismohrana